สุ่มคัดเลือกผู้ซื้อ-จองล่วงหน้า 70,000 ราย จังหวัดเลยได้รับโควตาสูงสุด
นายธนวรรธน์ พลวิชัย โฆษกสำนักงานสลากกินแบ่งรัฐบาล เปิดเผยว่า ในวันนี้สำนักงานสลากฯ ทำการสุ่มคัดเลือกแบบเรียงลำดับ ผู้ที่ผ่านการตรวจสอบคุณสมบัติเป็นผู้ซื้อ-จองล่วงหน้าสลากกินแบ่งรัฐบาล ปี 2565 ของแต่ละจังหวัดเพิ่มเติม รวม 69,997 ราย จากผู้สมัครรวมกว่า 9 แสนราย ผ่านการคัดกรอง 3 แสนราย โดยจังหวัดเลยได้รับโควตาสูงสุดกว่า 36,000 ราย รองลงมาคือ นครราชสีมา 11,800 ราย และกรุงเทพฯ 11,400 ราย ส่วนผู้ที่เป็นตัวแทนสลากดิจิทัลแล้ว จะไม่ได้สิทธิ์ในการสุ่มครั้งนี้ รวมทั้งเชิญตัวแทนจังหวัดละ 3 ราย และตัวแทนจากหน่วยงานภาครัฐ ร่วมเป็นสักขีพยาน และตรวจสอบกระบวนการคัดเลือก เพื่อให้เกิดความโปร่งใส และยุติธรรมแก่ทุกฝ่าย  ภาพรวมเป็นไปด้วยความเรียบร้อยและยังไม่มีฝ่ายใดคัดค้าน หลังจากสุ่มรายชื่อทั้งหมดแล้ว ช่วงเย็นวันนี้จะประกาศรายชื่ออย่างไม่เป็นทางการที่ www.glo.or.th จากนั้นจะเสนอเข้าบอร์ดสลากฯ ในวันพรุ่งนี้ (11 ส.ค.) และเริ่มใช้สิทธิ์ซื้อ-จองได้ตั้งแต่งวดวันที่ 16 กันยายนเป็นต้นไป นอกจากนี้ นายธนวรรธน์ กล่าวเพิ่มเติมว่า ยังคงสนับสนุนให้ประชาชนซื้อสลากได้ในราคาใบละ 80 บาท พร้อมดำเนินโครงการอื่นๆ ควบคู่ต่อไป โดยเฉพาะการดูแลระบบสลากใบ ส่วนกรณีที่มีการเรียกร้องให้พิมพ์สลากเพิ่มจากปัจจุบันงวดละ 100 ล้านใบ ยอมรับว่าเป็นปริมาณที่เพียงพอแล้ว เพื่อประโยชน์ของทั้งผู้ซื้อผู้ขายและป้องกันไม่ให้สลากฯเหลือ